**ЧРЕЗ**

**ПРЕДСЕДАТЕЛЯ**

**НА 42-то НАРОДНО СЪБРАНИЕ**

**НА РЕПУБЛИКА БЪЛГАРИЯ**

**Г-Н МИХАИЛ МИКОВ**

**ДО**

**МИНИСТЪРА НА ФИНАНСИТЕ**

**ДОЦ. ПЕТЪР ЧОБАНОВ**

**В Ъ П Р О С**

**от**

**Халил Летифов и Шендоан Халит,**

**Народни представители от ПГ на ДПС**

На основание чл. 90, ал. 1 от Конституцията Република България и чл. 89, ал. 1 от Правилника за организация и дейността на Народното събрание, внасяме въпрос

**ОТНОСНО: Какво ще предприеме правителството за спиране на незаконосъобразната продажба на вземания от кредитори - банки, мобилни оператори и др., и неправомерното събиране на вземания от така наречените колекторски фирми / фирми, специализирани в изкупуването и събирането на лоши вземания/?**

**УВАЖАЕМИ ГОСПОДИН МИНИСТЪР,**

По време на управлението на правителството на ГЕРБ, в резултат от настъпилата банкова и финансова криза, спадане на жизненият стандарт на българските граждани и намаляване на тяхната платежоспособност, се увеличи драстично броя и размерите на трудносъбираемите вземания. Създаде се благоприятна обстановка за бързото развитие на фирмите, специализирани в изкупуването и събирането на трудно събираеми вземания.

Дейността на тези фирми не съответства на действащото българско законодателство, а способите за събиране на вземанията твърде често нарушават разпоредби на Наказателният кодекс или нарушават гарантирани от Конституцията на Република България права на длъжниците, а именно психически тормоз, психическо или физическо насилие, принуда, изнудване за подписването на обезпечителни документи и прочие.

Безхаберното правителство на ГЕРБ, дезинтересирано напълно от гарантиране спазване правата на българските граждани, не предприе никакви действия за защита на длъжниците от неправомерно или престъпно събиране на вземания.

 За илюстриране на проблема ще изложим обичайната практика на действие на колекторските фирми:

 Определено лице взема потребителски кредит от банка. В рамките на една година лицето погасява редовно кредитът си, след което спира да плаща. Банката прави опити да прикани длъжникът си да възобнови плащанията по кредите.

Ако длъжникът е изпаднал в тежко финансово състояние, същия не подновява плащанията. Банката изчаква кредитополучателят определен период от време - 1 или 2 или 3 години, след което продава вземанията си на колекторна фирма.

 Колекторната фирма, след закупуване на вземането, изпраща писмо до длъжника, с което го информира, че е закупила вземането и го приканва да плати на посочена от нея банкова сметка.

Тъй като ситуацията с намесата на колекторска фирма често е шокова за длъжниците, те допускат грешки в процеса на разговорите със служители на такива компании, които могат да им причинят много главоболия впоследствие.

Така например, често се предоставят лични данни по телефона, било то собствени, или на близки хора, подписват се документи, като записи на заповеди и други, без потребителят да е наясно със съдържанието им и т.н.

За съжаление всичко това се прави без хората да се уверят с кого разговарят насреща, и дали фирмата, която се представя за купувач на съответния дълг наистина притежава и дали реално е закупила техния дълг.

 След няколко дни колекторната фирма намира телефонен номер на длъжника и започва да го тормози по телефона с непрестанни скандали, заплахи, закани и прочие. Телефонният терор се разпростира върху членовете на семейството му и съседи, в това число малолетните и непълнолетните му деца. Понякога колекторната фирма прибягва и до лични посещения, при което у гражданина сериозно се поражда страх от физическо насилие. Човекът започва да живее в непрестанен страх и ужас. Ако все пак разполага с някакви пари, започва да изплаща задължението. Докато изплати задължението, психологическият тормоз е непрестанен. Ако не разполага с пари, живее в непрекъснат страх и под влиянието на психологически тормоз в продължение на години.

 Всъщност действията на банката и колекторната фирма са абсолютно незаконни.

 Разпоредбата на чл. 99, ал. 3 от Закона за задълженията и договорите гласи: **"Предишният кредитор е длъжен да съобщи на длъжника прехвърлянето и да предаде на новия кредитор намиращите се у него документи, които установяват вземането, както и да му потвърди писмено станалото прехвърляне."**

 Следователно кредиторът е длъжен да съобщи на длъжника, че е прехвърлил вземането си на конкретната колекторска фирма. Едва след това съобщение колекторската фирма има правото да претендира плащания от длъжника. Такова съобщение в Република България не се извършва, независимо от това дали старият кредитор е банка, лизингова фирма, мобилен оператор и др.

 Интересен е въпросът защо не се съобщава на длъжника за прехвърлянето на вземането?

Дали по този начин не се укриват данъци?

Този въпрос заслужава внимание и допълнителна проверка.

 Алинея четвърта на чл. 99 от Закона за задълженията и договорите гласи**: "Прехвърлянето има действие спрямо третите лица и спрямо длъжника от деня, когато то бъде съобщено на последния от предишния кредитор."**

По аргумент на противното, ако предишният кредитор не съобщи за прехвърлянето на вземането, то същото няма действие спрямо длъжника. Следователно длъжникът си остава длъжник на старият си кредитор. Едновременно с това е изнудван от колекторската фирма да плати и на нея. Ако лицето плати на колекторската фирма, той остава длъжник на своя кредитор и кредиторът му може да иска също плащане на дълга . Тоест лицето е принуждавано да плати задължението си на колекторската фирма и в същото време остава длъжник на кредитора си. Наблюдава се проявление на старата римска максима: който плаща зле, плаща два пъти.

Интересен е въпросът какво представляват така наречените агенции за събиране на вземания по телефон или чрез посещения на място? Начините за събиране на вземания са уредени изчерпателно в Гражданският процесуален кодекс, но сред тях липсват такива способи. Удачно е да си зададем въпроса: за рекетьорски банди ли иде реч или за изнудване по телефона?

Въз основа на изложеното, длъжникът изпада в двоен риск, а именно: да живее в състояние на психически и/или физически тормоз в продължение на години или да изплати задължението си на колекторската фирма, след което отново да изплати същото задължение на своя кредитор.

 Далеч сме от мисълта да оправдаваме некоректният длъжник, но не можем да си затворим и очите пред грубото нарушение на закона от страна на старият кредитор и колекторската фирма!

 Считаме, че Република България е правова държава, поради което всички правни субекти - колекторски фирми, банки, лизингови фирми, мобилни оператори, длъжници и прочие трябва да изпълняват разпоредбите на българското законодателство.

 Уважаеми господин Министър,

Водени от изложеното, Ви молим, да отговорите на зададения от нас въпрос**: Какво ще предприеме правителството за спиране на незаконосъобразната продажба на вземания от кредитори - банки, мобилни оператори и др., и неправомерното събиране на вземания от така наречените колекторски фирми / фирми, специализирани в изкупуването и събирането на лоши вземания/?** и да предприемете необходимите действия за решаването на проблема.

Молим да ни отговорите в **писмен вид**.

**София, 02.04.2014г. С уважение,**

 **Халил Летифов**

 **Шендоан Халит**